ORDE do 28 de maio de 1999 pola que se determinan os servicios mínimos dirixidos a garanti-los servicios do profesorado dependente da Consellería de Educación e Ordenación Universitaria, que presta os seus servicios nos centros públicos e no nivel do ensino secundario da provincia de Ourense durante a folga que se levará a efecto nas dúas últimas horas do horario lectivo da mañá do día 31 de maio de 1999.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 31/05/1999

O artigo 28.2º da Constitución española recoñece como dereito fundamental da persoa o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servicios públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ó mantemento dos servicios esenciais fixados no artigo 2 do Decreto 155/1988, do 9 de xuño (DOG nº 116, do 20 de xuño), entre os que se atopa a educación.
O exercicio do dereito fundamental á educación, así como dos seus corolarios, non se deben ver afectados gravemente polo lexítimo exercicio do dereito de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servicios esenciais afectados, para que, mediante orde, e ante cada situación de folga, decidan o mínimo de actividade necesaria para asegura-lo mantemento de tales servicios; así como para determina-lo persoal necesario para a súa prestación.
O dereito á educación é un dereito de carácter social, e polo tanto reclama dos poderes públicos as accións positivas necesarias para que poida levarse a cabo en igualdade de tódolos que se encontran en calquera dos niveis formativos en calquera tipo de centro.
Por outra banda, a especial problemática de Galicia, coa maior porcentaxe de alumnos transportados e facendo uso dos comedores escolares ou o bo número de internados da Comunidade Autónoma, non poden quedar paralizados no seu funcionamento como consecuencia do dereito constitucional de folga.
Sinálanse, por iso, os servicios mínimos necesarios para manter en funcionamento os comedores escolares e un mínimo de vixilancia e atención para os alumnos que poidan acudir ós centros, xa que a maioría deles son menores de dezaoito anos.
Convocada a folga que afecta ó profesorado dependente da Consellería de Educación e Ordenación Universitaria que presta os seus servicios nos centros
públicos no nivel de ensino secundario da provincia de Ourense durante a folga que se levará a efecto nas dúas últimas horas do horario lectivo da mañá do día 31 de maio de 1999, esta consellería,
DISPÓN:
Artigo 1º.-A convocatoria de folga que afecta o profesorado dependente da Consellería de Educación e Ordenación Universitaria que presta os seus servicios nos centros públicos e no nivel de ensino secundario da provincia de Ourense durante a folga que se levará a efecto nas dúas últimas horas do horario lectivo da mañá do día 31 de maio de 1999, entenderase condicionada ó mantemento dos servicios mínimos que se establecen no anexo desta orde.
Os servicios mínimos que se fixan resultan totalmente imprescindibles para mante-lo necesario exercicio do dereito fundamental á educación.
Tales mínimos responden á necesidade de compatibiliza-lo respecto ineludible ó exercicio do dereito á folga coa adecuada atención ós usuarios tulares do dito dereito fundamental.
Artigo 2º.-A designación nominal, con carácter rotatorio, do persoal que deberá cubri-los distintos servicios farase pola dirección do centro respectivo; procedéndose á súa publicación no taboleiro de anuncios dos centros afectados.
Artigo 3º.-Os paros e alteracións no traballo por parte do persoal necesario para o mantemento dos servicios mínimos determinados serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º.-O disposto nos artigos anteriores no significará ningún tipo de limitación dos dereitos que a normativa reguladora da folga recoñece ó persoal nesta situación, nin tampouco sobre a tramitación e efectos das peticións que a motiven.
Artigo 5º.-Sen prexuízo do que establecen os artigos anteriores, deberanse observa-las normas legais e regulamentarias vixentes en materia de garantías dos usuarios dos establecementos docentes.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 28 de maio de 1999.
Celso Currás Fernández
Conselleiro de Educación e Ordenación
Universitaria
ANEXO
Nos centros públicos de ensino secundario dependentes da Consellería de Educación e Ordenación Universitaria:-O director ou un membro do equipo da dirección.
-Un subalterno en cada centro.
-O 30% do persoal de comedores, se é o caso, e do persoal docente encargado destes.